警齋侍郎舟和放翁五言過奬衰朽且示雄文二編次韵一首
作者：劉克莊
朝代：宋

paragraphs: 熟讀公詩文，高出騷選前。
蹇余相追逐，嚴句入杜編。
里鼓聞咸池，山歌混葛天。
刀圭靳付授，分寸難扳緣。
偶逢浮丘伯，月下吹簫眠。
鳳咮不可和，蚓竅殊自憐。
披我雲錦裳，易去短褐穿。
啖我玉井藕，洒然渴肺痊。
迴瀾使東之，斡天令左旋。
斯文恃砥柱，諸老隨遊川。
交遊愧忝竊，薰摘勞結悁。
當論先後覺，寧較大小年。
已得渥漥駿，共登崑崙顛。
指點歸宿處，目覽非耳傳。